ยูโอบีชูลงทุนตราสารหนี้โลก
แนะกระจายพอร์ตสู้ศก.ทุกภาวะหากำไรดอกเบี้ย-ซื้อขาย-ค่าเงิน
30 ต.ค. 2565

แนะกระจายพอร์ตสู้ศก.ทุกภาวะหากำไรดอกเบี้ยซื้อขายค่าเงิน
บลจ.ยูโอบี คลอดกองทุนตราสารหนี้ทั่วโลก เชื่อฝีมือ “เทมเพิลตัน” ขาย 22-28 พ.ย.นี้
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า บลจ.ยูโอบี จะเสนอขายกองทุนเปิด ยูโอบี สมาร์ท โกลบอล บอนด์ ฟันด์ (UOBSGB) ในครั้งแรกระหว่างวันที่ 22-28 พ.ย. 2554 กำหนดลงทุนขั้นต่ำเพียง 2,000 บาท เพื่อเปิดโอกาสให้กับนักลงทุนกระจายพอร์ตการลงทุนไปยังตราสารหนี้ทั่วโลก
กองทุนมีนโยบายลงทุนในหน่วยลงทุนของกองทุน Templeton Global Bond Fund – I class (กองทุนหลัก) ซึ่งเป็นกองทุนชั้นนำขนาดใหญ่ของโลก มีมูลค่าทรัพย์สินสุทธิสูงถึง 4 หมื่นกว่าล้านเหรียญสหรัฐ ณ วันที่ 30 ก.ย. 2554 สัดส่วนการลงทุนในปัจจุบันเน้นลงทุนในตราสารหนี้ของภาครัฐต่างประเทศ ซึ่งได้รับการจัดอันดับกองทุนระดับ AAA/V4 จาก S&amp;P Fund Manage ment Rating และระดับ 5 ดาวจาก Overall Morningstar Rating 
นอกจากนี้ กองทุนหลักมีกลยุทธ์การบริหารพอร์ตการลงทุนเพื่อโอกาสสร้างผลตอบแทนที่ดีด้วยหลักการ 3C คือ ผลตอบแทนในรูปของดอกเบี้ย โอกาสในการทำกำไรจากราคาซื้อขาย และโอกาสในการทำกำไรจากอัตราแลกเปลี่ยน 
นายวนา กล่าวว่า ปัจจุบันพอร์ตการลงทุนของนักลงทุนส่วนใหญ่มักจะกระจายความเสี่ยงด้วยการลงทุนในตราสารหนี้ไม่มากก็น้อย เนื่องจากการลงทุนในตราสารหนี้สามารถลงทุนได้ในทุกช่วงภาวะเศรษฐกิจ และมีความเสี่ยงน้อยกว่าการลงทุนในสินทรัพย์อื่นๆ 
“การลงทุนในตลาดตราสารหนี้ทั่วโลกค่อนข้างน่าสนใจ นอกจากจะเป็นการกระจายความเสี่ยงในพอร์ตการลงทุนแล้ว ยังสามารถสร้างโอกาสรับผลตอบแทนที่มีความผันผวนน้อยกว่าตราสารทุน” นายวนา กล่าว
กองทุนมีนโยบายป้องกันความเสี่ยงอัตราแลกเปลี่ยนไม่น้อยกว่า 90% ของมูลค่าเงินลงทุนในต่างประเทศ ซึ่งขึ้นอยู่กับดุลยพินิจของผู้จัดการกองทุน เนื่องจากสกุลเงินของกองทุนหลักเป็นเหรียญสหรัฐ
สำหรับผลตอบแทนของกองทุนหลักตั้งแต่ต้นปีถึงวันที่ 30 ก.ย. 2554 ติดลบ 3.83% ขณะที่ย้อนหลัง 5 ปี ผลตอบแทนเป็นบวกต่อเนื่อง โดยปี 2553 ให้ผลตอบแทน 12.36% ปี 2552 ให้ผลตอบแทน 19.44% ปี 2551 ให้ผลตอบแทน 7.97% ปี 2550 ให้ผลตอบแทน 11.59% และปี 2549 ให้ผลตอบแทน 13.82%
ทั้งนี้ ปัจจุบันกองทุนทีไปลงทุนตราสารหนี้ทั่วโลกผ่านกองทุน Templeton Global Bond Fund – I class ได้แก่ กองทุนเปิดทหารไทย โกลบอล บอนด์ ฟันด์ และกองทุนเปิดธนชาต โกลบอล บอนด์ ฟันด์